13/01/2015 | Administración LocalMunicipal
Abegondo
Anuncio de aprobación definitiva da modificacion da Ordenanza municipal reguladora do procedemento de intervención na execución de obras, actividades ou servizos

ASUNTO: ANUNCIO APROBACIÓN DEFINITIVA DA MODIFICACION DA ORDENANZA MUNICIPAL REGULADORA DO PROCEDEMENTO DE INTERVENCIÓN NA EXECUCIÓN DE OBRAS, ACTIVIDADES OU SERVIZOS O Concello Pleno, en sesión extraordinaria celebrada o día 17 de setembro de 2014, acordou a aprobación inicial da MODIFICACION DA ORDENANZA MUNICIPAL REGULADORA DO PROCEDEMENTO DE INTERVENCIÓN NA EXECUCIÓN DE OBRAS, ACTIVIDADES OU SERVIZOS En data 14 de outubro de 2014 publicouse o anuncio da aprobación inicial no Boletín oficial da Provincia (BOP n.º 196) e no taboleiro municipal de anuncios por un prazo de trinta días, sen que se producisen reclamacións. Ao non presentarse reclamacións durante o prazo de exposición ao público, queda elevado a definitivo o acordo plenario inicial, cuxo texto íntegro se fai público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, reguladora das bases do réxime local: ORDENANZA MUNICIPAL REGULADORA DO PROCEDEMENTO DE INTERVENCIÓN NA EXECUCIÓN DE OBRAS, ACTIVIDADES OU SERVIZOS TÍTULO I.–DISPOSICIÓNS XERAIS Artigo 1.–Obxecto. a) No marco da directiva 2006/123/CE relativa aos servizos no mercado interior reguladora da normativa de acceso e exercicio de servizos dentro da Unión Europea acoplada a nosa lexislación a través da Lei 17/2009, de 23 de novembro, sobre libre acceso as actividades de servizos e o seu exercicio e a Lei 25/2009, de 22 de decembro, de modificación de diversas leis para a súa adaptación a Lei sobre libre acceso as actividades de servizos e o seu exercicio. Normas internas que estableceron, entre outros cambios, a modificación da Lei de bases do réxime local e a Lei 30/1992 de réxime xurídico das administracións públicas e procedemento administrativo común. A presente ordenanza ten por obxecto a modificación da regulación do procedemento de intervención e control que estableceu o concello de Abegondo nos casos de execución de obras ou de prestación e exercicio de actividades dentro do termo municipal de acordo co establecido na Lei 9/2013 do 19 de decembro, do emprendemento e da competitividade económica de Galicia. Todo elo co propósito de que a liberalización de actividades sexa efectiva é preciso modificar a regulación das licenzas de obra, de xeito que se establece un réxime xeral que é o de comunicación previa xunto cunha reserva para a licenza naqueles casos en que unha norma estatal así o esixe, singularmente a Lei 38/1999, do 5 de novembro, de ordenación da edificación, e o máis recente artigo 23 do Real decreto Lei 8/2011, do 1 de xullo, de medidas de apoio aos debedores hipotecarios, de control do gasto público e cancelación de débedas con empresas e autónomos contraídas polas entidades locais, de fomento da actividade empresarial e impulso da rehabilitación e de simplificación administrativa. b) Na orde urbanística están afectadas pola presente ordenanza todo tipo de actos de edificación e uso do solo e do subsolo, así como o exercicio de actividades ou servizos, coa finalidade que as primeiras se axusten as condicións establecidas no planeamento e demais normas urbanísticas e as segundas se adapten ás normativas de: seguridade, sanitaria, ambiental e demais que resulten de aplicación Artigo 2.–Réxime de licenzas, de declaración responsable e de comunicación previa. a) Intégranse no réxime de licenzas todas ás obras ou actividades nas que se aprecien “razóns imperiosas de interese xeral” que, en razón a natureza de aquelas, esixan unha protección do orde urbanístico ou do medio ambiente. b) As actuacións non suxeitas ao réxime de licenza previa encóntranse sometidas, segundo os casos, ao réxime de declaración responsable e/ou comunicación previa nos términos previstos nesta ordenanza e na lexislación que sexa de aplicación. Artigo 3.–Actuación sen encaixe nos supostos de licenza, declaración responsable ou comunicación. a) Para a execución de obra ou para o exercicio de actividades os interesados terán que axustarse ao réxime de licenza, declaración responsable ou comunicación previa nos termos dispostos nesta ordenanza. b) Cando algunha das actuacións que se pretenda facer non tivera encaixe específico nos supostos establecidos nesta ordenanza, asimilarase co que presente maior coincidencia, aplicándolle o mesmo réxime. Artigo 4.–Efectos das licenzas, declaracións responsables ou comunicacións previas. a) Estas producirán efectos entre o Concello e suxeito da actuación pero non alterarán as situacións xurídicas previas entre este e as demais persoas. b) As licenzas, declaracións responsables ou comunicacións previas, entenderanse outorgadas deixado a salvo o dereito de propiedade e sen prexuízo de terceiros. c) En ningún caso serán adquiridos por estes procedementos dereitos en contra da lexislación ou planeamento urbanístico ou calquera outra normativa que resulte de aplicación a actividade. Artigo 5.–Transmisión das licenzas, declaracións responsables ou comunicación previas. a) Todas serán transmisibles se ben, para que opere o cambio de titularidade, será preciso que se acredite ante o Concello por calquera dos medios admitidos en dereito, facendo expresa referencia a licenza, declaración responsable ou comunicación previa que se transmite. b) O Concello tomará razón da transmisión. c) Unha vez producida a transmisión, no novo titular subrogarase nos dereitos, obrigacións e responsabilidades que o anterior titular teña recoñecidos na licenza concedida ou declaración responsable ou comunicación previa. d) Se se transmitira sen que os titulares o comunicarán ao Concello, ambos quedarán suxeitos a tódalas responsabilidades e obrigacións derivadas do incumprimento de dita obrigación. Igualmente a inexactitude ou falseade na comunicación de calquera dato, manifestación ou documento, determinara a imposibilidade de continuar no exercicio do dereito de que se trate. TÍTULO II.–ACTUACIÓNS SOMETIDAS AO RÉXIME DE LICENZA CAPÍTULO I.–RÉXIME XURÍDICO DAS LICENZAS Artigo 6.–Obxecto e efectos da licenza. a) A comunicación previa presentada cumprindo con todos os requisitos constitúe un acto xurídico do particular que, de acordo coa lei, habilita para o inicio da actividade ou a apertura do establecemento e, de ser o caso, para o inicio da obra ou instalación, e faculta a Administración pública para verificar a conformidade dos datos que se conteñen nela. Artigo 7.–Control municipal sobre a documentación aportada para a solicitude de licenza. a) O control municipal se circunscribirá á comprobación da integridade formal e a suficiencia legal do proxecto técnico e calquera outra documentación esixible para executar a obra ou exercer a actividade e igualmente verificar a conformidade do proxectado coa adecuación da actividade coa ordenanza municipal e legalidade urbanística, normativa de seguridade, sanitaria ambiental ou calquera outra esixible. b) En ningún caso o concello a través da licenza urbanística ou comunicación previa controlará os aspectos técnicos relativos a seguridade estrutural da construción, condicións de montaxe de instalacións, calidade dos elementos ou materiais empregados. c) Cando a licenza solicitada e comunicación previa presentada se refira á intervención parcial nun edificio, local ou actividade, o control municipal circunscribirase á actuación pretendida e, no seu caso, á repercusión que poida ter no resto do edificio, local ou actividade coa súa contorna. d) As actividades e as obras necesarias para o seu exercicio que promovan órganos das administracións públicas ou entidades de dereito público estarán suxeitas a control municipal por medio da obtención de licenza municipal ou, de ser o caso, comunicación previa, agás os supostos exceptuados pola lexislación aplicable e nos termos establecidos regulamentariamente. As actividades municipais e as obras necesarias para o seu exercicio entenderanse autorizadas polo acordo de aprobación do órgano competente do concello, logo de acreditación no expediente do cumprimento da normativa. Artigo 8.–Normas comúns. a) As persoas responsables das actividades, obras e establecementos están obrigadas a desenvolvelas e mantelas nas debidas condicións de seguridade, salubridade, acústicas, accesibilidade e calidade ambiental, reducindo a posible afección dos espazos públicos e empregando as mellores técnicas dispoñibles, que se é o caso, resultaren necesarias para o cumprimento das condicións expresadas. b) As/os técnicos asinantes da documentación técnica achegada son responsables da súa calidade e axuste ás normas que sexan aplicables en cada caso. a dirección facultativa das obras e instalacións proxectadas (director/a de obra e director/a de execución, segundo as súas competencias) é responsable da conformidade da obra ca documentación técnica aprobada, coas normas aplicables e, en ausencia de regulamentación e instrucións específicas, coas normas técnicas de recoñecemento xeral e bo facer técnico e construtivo. As/os técnicos asinantes das certificacións que se acheguen serán responsables da exactitude e da veracidade contida nelas. c) As persoas titulares e promotoras son responsables durante o desenvolvemento das actividades, do cumprimento das determinacións contidas na documentación técnica consonte á que foron concedidas as licenzas ou, na documentación técnica anexa á comunicación previa ou declaración responsable, así como da efectiva instalación e cumprimento das condicións impostas pola administración municipal ou outra autoridade competente. d) Dereitos dos solicitantes: – Á tramitación do procedemento sen dilacións indebidas. – A obter información e orientación acerca dos requisitos xurídicos e técnicos que a normativa impón aos proxectos, actuacións ou solicitudes, comunicacións ou declaracións que as persoas interesadas pretendan realizar. – A utilizar medios electrónicos na tramitación dos procedementos. – A non presentar documentos non esixidos polas normas aplicables ao procedemento de que se trate ou que xa obren no poder dos servizos municipais. – A coñecer, en calquera momento, o estado de tramitación do procedemento no que teñan a condición de interesado/a e a obter copia dos documentos contidos nel. – A que as resolucións denegatorias das licenzas ou declaracións de inaficacia das comunicacións previas estean debidamente motivadas. – A presentar queixas, reclamacións e suxestións sobre o funcionamento dos servizos. – Cantos outros lles recoñeza a lexislación vixente. e) Deberes dos/as solicitantes: – Presentar a documentación completa esixible. – Atender aos requirimentos municipais de corrección de deficiencias ou reparos, tanto formais como materiais, derivados das solicitudes de licenzas e comunicacións previas. pagamento en tempo e forma do Imposto sobre construcións, Instalacións e Obras e das taxas esixibles en obras e actividades, de acordo coa ordenanza fiscal vixente. – Dispoñer xunto á obra, no caso de obras que requiran de licenza, de copia autorizada da mesma e a colocación de cartel indicador cos datos que se mencionan no artigo 17.3 do Real decreto 28/1999, do 21 de xaneiro, polo que se aproba o Regulamento de disciplina urbanística para o desenvolvemento e aplicación da Lei do solo de Galicia ou norma que o substitúa. – Ter a disposición dos servizos municipais unha copia da comunicación previa co selo do rexistro, facilitando o acceso á obra ou local ao persoal dos devanditos servizos, para inspeccións e comprobacións sobre o cumprimento da normativa aplicable. – Reflectir á entrada do local, en lugar ben visible, o aforo máximo autorizado para o local xunto coa actividade concedida, sempre que se impoña como condicionante da licenza ou comunicación previa. – Realizar os trámites nos prazos establecidos, téndoselles por decaídos no seu dereito ao trámite correspondente en caso contrario. Non obstante, admitirase a actuación do interesado e producirá os seus efectos legais se se producise antes ou dentro do día en que se lle notifique a resolución na que se teña por transcorrido o prazo. – Notificar a data de iniciación da actividade, en caso de que se executasen obras. – Exhibir no interior dos establecementos orixinal ou copia do titulo acreditativo da licenza ou comunicación previa. – Iniciar e executar as obras nos prazos establecidos pola normativa vixente. f) Cando algunha das actuacións que se pretenden executar non se axustaran a algúns dos supostos establecidos nos anexos desta ordenanza, asimilarase coa que presente maior coincidencia, aplicándolle o seu réxime. g) O erro na cualificación do escrito achegado pola persoa interesada na elección dalgúns dos procedementos de sometemento a licenza ou no de comunicación previa, non será obstáculo para a súa tramitación, sempre que do seu contido se deduza o seu verdadeiro carácter. O concello notificaralle este estremo á ou ao interesada/o para facerlle constar tal circunstancia e, no seu caso, requirirá a documentación que sexa precisa para a continuación do procedemento que corresponda. CAPÍTULO II.–TRÁMITES PREVIOS Artigo 9.–Información urbanística ou consulta previa.1. As persoas interesadas poderán presentar solicitude de consulta previa sobre aspectos relativos a un proxecto de obras ou inicio de actividade, que acompañarán dunha memoria descritiva ou dos datos suficientes que definan as características xerais da actividade ou obra proxectada e do inmoble no que se pretenda levar a cabo.2. A contestación á consulta realizarase no prazo máximo de un mes salvo casos de especial dificultade técnica ou administrativa de acordo cos termos da mesma e a documentación achegada, e farase indicación ao interesado de cantos aspectos afecten á apertura do establecemento, obra ou inicio da actividade, e en concreto: a) Requisitos esixidos. b) Documentación a achegar. c) administración que sexa competente en cada caso, en atención ao tipo de actividade de que se trate. d) Outros aspectos que sexan de interese para a apertura do establecemento ou o inicio da actividade.3. Poderán realizarse consultas sobre os bens de dominio público ou patrimoniais municipais, sen prexuízo do acceso ao inventario municipal.4. O senso da resposta ás consultas formuladas non terá carácter vinculante para a administración municipal.5. No caso de presentarse a correspondente comunicación previa posteriormente a dita consulta, farase referencia a dita consulta na correspondente comunicación ou xuntarase copia da mesma. Artigo 10.–Cédula urbanística. A cédula urbanística é o documento administrativo acreditativo do réxime urbanístico a que se atopan sometidas os predios do termo municipal, tanto se están edificadas como libres de edificación, constituíndose así en instrumento axeitado para plasmar na práctica o dereito á información urbanística que se recoñece a toda persoa administrada. calquera persoa interesada pode solicitar unha cédula urbanística relativa a unha parcela, unidade de execución ou sector. Artigo 11.–Solicitude de aliñamento.1. O aliñamento é a liña sinalada polo planeamento para establecer o límite que separa os solos destinados a vía pública ou espazos libres públicos das parcelas edificables. as franxas de terreo que se sitúan fóra dos aliñamentos oficiais destinados á regularización das vías públicas municipais pasarán a formar parte do dominio público.2. Unha vez solicitado, o aliñamento oficial recollerase na “acta de aliñamentos e rasantes”, asinada polo servizo técnico. Dito documento deberá ser expedido nun prazo máximo de tres meses, unha vez presentada a correspondente solicitude.3. Levantada acta de aliñamento, a persoa interesada recibirá copia orixinal de dito documento e deberá formalizar a cesión en escritura pública notarial, debidamente rexistrada no Rexistro da propiedade. Os gastos relativos ao notario e ao rexistro correrán a cargo da persoa interesada.4. Unha vez formalizada e rexistrada a cesión, presentarase no concello, a través do rexistro xeral, documento orixinal da escritura de cesión con documento acreditativo da inscrición rexistral. Artigo 12.–Solicitude de autorización municipal de ocupación de dominio público.1. Para a ocupación da vía pública como consecuencia da execución de obras, deberase solicitar autorización municipal coa licenza municipal e, no caso de obras suxeitas ao réxime de comunicación previa, debe facerse previamente á súa presentación, non podendo iniciar a execución das obras en tanto non se obteña a autorización municipal.2. A execución das obras en dominio público respectará os usos e os servizos municipais existentes. calquera dano ocasionado na vía pública comportará a obriga do seu resarcimento polo titular da obra.3. A autorización municipal de ocupación de dominio público debe ser solicitada con carácter previo á comunicación ou solicitude de licenza, e da mesma achegarase copia xunto ao escrito correspondente.4. A instalación de terrazas ao aire libre ou na vía pública, anexas a un establecemento estarán sometidas a autorización municipal de ocupación de vía pública.5. Para a ocupación da vía pública como consecuencia da rampas para a mellora de accesibilidade, deberase solicitar autorización municipal e é necesaria licenza de obras. As condicións necesarias para que se poida autorizar a ocupación de vía pública cunha rampla de discapacitados, son as seguintes: a) Que no inmoble de referencia viva ou traballe unha persoa minusválida que estea imposibilitada para subir escaleiras, o que deberá acreditarse mediante o correspondente certificado médico. b) Que non exista a posibilidade de realizar esta rampla no interior da propiedade ou que o custo desta solución alternativa sexa superior ao dobre da construción da rampla na vía pública. c) Que se ocupe, como máximo, 1/3 do espazo libre de beirarrúa útil para o paso de peóns, descontando, para calcular este espazo, os bordes de alcorques, colocación de farois, etc. d) Que non existan na vía pública servizos esenciais que poidan quedar tapados pola rampla e na súa falla que se poidan modificar até sacalos ao espazo libre da beirarrúa. e) Que a rampla teña unha anchura non superior a 1,50 m. e que se constrúa de acordo coa normativa legal vixente en cada momento sobre este tipo de construción Para solicitar a ocupación dunha rampla para minusválidos na vía pública, enviarase ao Concello a seguinte documentación: 1.–Instancia ou solicitude asinada pola persoa ou persoas directamente afectadas.2.–Documento xustificativo da habitabilidade dos minusválidos nese edificio, ou que sexa o seu centro habitual de traballo.3.–Proxecto técnico da obra a realizar asinado por técnico competente.4.–Autorización dos número de propietarios de acordo coa Lei 3/1990 de 21 de xuño sobre propiedade horizontal e as súas sucesivas modificacións, para a realización das obras e compromiso destes propietarios de aceptar as condicións íntegras desta ordenanza. A ocupación da vía pública concédese por un prazo de 4 anos, prorrogable por períodos do mesmo tempo previa petición do interesado e sempre que se manteñan as condicións obxecto da concesión. En calquera caso o Concello resérvase o dereito de dar por finalizado o permiso de ocupación de vía pública, en canto desaparecese a causa que motivou a concesión e razóns de interese público aconsélleno. Esta decisión comunicarase á comunidade do edificio ao que afecta a rampla, que procederá á súa eliminación da vía pública nun prazo de 15 días a contar desde a citada comunicación. No caso de que incumpran o anterior realizará as obras necesarias este Concello correndo a cargo do solicitante os gastos que se orixinen. A rampla considerarase que forma parte dos elementos comúns do edificio ao que serve, polo que a conservación da rampla e o seu mantemento en estado de limpeza e decoro, así como calqueraresponsabilidade que puidese sobrevir pola existencia da mesma correrá a cargo da comunidade propietaria do edificio. O incumprimento do anterior será causa de caducidade da licenza concedida Artigo 13.–Solicitude de autorización comercial autonómica. A Lei 13/2010, do 17 de decembro, do comercio interior de Galicia, regula o sometemento á autorización comercial autonómica da instalación de establecementos comerciais. Unicamente precisará autorización comercial autonómica a instalación, ampliación e traslado dos establecementos comerciais individuais ou colectivos que destinándose ao comercio polo miúdo de calquera clase de artigos teñan una incidencia ambiental, territorial, urbanística e no sistema viario que transcenda o termo municipal no que se ubiquen, pola súa magnitude, importancia e características. A estes efectos, se entende que unicamente teñen incidencia supramunicipal, e polo tanto están suxeitos a autorización comercial autonómica, a instalación e traslado dos establecementos comerciais cuxa superficie útil de exposición e venta ao público sexa igual ou superior a 2.500 metros cadrados polo impacto territorial, urbanístico, viario e medioambiental xerado. Tamén será preceptiva a citada autorización no caso de ampliacións de establecementos comerciais cando a superficie resultante trala ampliación sexa igual ou superior a 2.500 metros cadrados. Obtida a autorización autonómica, a persoa interesada presentará a comunicación previa ou solicitará a licenza urbanística, segundo proceda. Artigo 14.–Solicitude de autorización ambiental integrada. Deberán obter autorización ambiental integrada todas as instalacións ás que lles resulte de aplicación a Lei 16/2002, do 1 de xullo, de prevención e control integrados da contaminación. así mesmo, quedan sometidas á dita lei as modificacións destas instalacións. Artigo 15.–Solicitude avaliación de impacto ambiental. Os proxectos sometidos a avaliación de impacto ambiental regularanse pola súa propia normativa e non precisarán posterior declaración de incidencia ambiental. Artigo 16.–Solicitude de declaración de incidencia ambiental. As actividades ás que non lles resulte de aplicación a normativa sobre avaliación de impacto ambiental e que estean incluídas no anexo da Lei 9/2013, do 19 de decembro, do emprendemento e da competitividade económica de Galicia, someteranse a avaliación de incidencia ambiental previamente á presentación da comunicación previa. Para estes efectos, obtida a declaración de incidencia ambiental ou a súa modificación substancial, presentarase a comunicación previa coa documentación correspondente. A documentación a presentar ante o órgano ambiental autonómico ven establecida polo artigo 34 da Lei de emprendemento e da competitividade económica de Galicia. Artigo 17.–Outras autorizacións previas. Calquera outra autorización ou informe previo preceptivo á comunicación ou licenza esixido pola lexislación sectorial vixente, deberá achegarse xunto á solicitude de licenza ou comunicación previa oportuna. En defecto da devandita autorización, non se poderá entender iniciado o procedemento aos efectos do cómputo de prazo para a resolución do mesmo. CAPÍTULO III.–COMUNICACIÓN PREVIA Artigo 18.–Actos suxeitos a comunicación previa. Estarán suxeitos a comunicación previa de conformidade coa normativa que resulte de aplicación: 1. Os actos de uso do solo e do subsolo non suxeitos a licenza e, en todo caso, os que así se establezan nas leis.2. A instalación e o inicio de actividades (licenzas de actividade ou de instalación e de apertura ou funcionamento) económicas, empresariais, profesionais, industriais ou comerciais.3. A apertura dos establecementos públicos e a organización de espectáculos públicos e actividades recreativas están sometidas ao réxime de comunicación previa agás nos casos en que por razóns de interese xeral sexa necesario a obtención de licenza municipal, conforme o establecido na lexislación vixente.4. Cambios de titularidade de actividades e de obras. Non obstante, en ningún caso, producirán efectos as comunicacións previas de cambio de titularidade respecto de locais ou inmobles nos que cesase a actividade por tempo superior ininterrompido de un (1) ano. Artigo 19.–Efectos da presentación da comunicación previa. A comunicación previa presentada cumprindo con todos os requisitos constitúe un acto xurídico do particular que, de acordo coa lei, habilita para o inicio da actividade ou a apertura do establecemento e, de ser o caso, para o inicio da obra ou instalación, e faculta a administración pública para verificar a conformidade dos datos que se conteñen nela. O incumprimento sobrevido das condicións da comunicación previa ou dos requisitos legais da actividade será causa da ineficacia da comunicación previa e habilitarán o concello respectivo para a súa declaración logo de audiencia do/a interesado/a. Artigo 20.–Procedemento de comunicación previa.20.1. Procedemento xeral: a) A comunicación previa realizarase mediante o modelo normalizado correspondente, no rexistro xeral do concello de Abegondo. Xunto a dito modelo de comunicación, achegarase toda a documentación indicada no modelo de comunicación correspondente. O rexistro deste concello equivale á toma de razón por parte desta administración, da actividade de que se trate. No caso de execución de obras, o promotor dos actos de uso do solo e do subsolo presentará a comunicación previa ao concello cunha antelación mínima de quince (15) días, ou o prazo que fixe a lei, ao da data en que pretenda levar a cabo ou comezar a súa execución. b) Recibida a comunicación coa documentación, os servizos administrativos comprobarán se coa comunicación se achega a documentación xeral indicada no modelo. unha vez comprobada dita circunstancia, a documentación técnica presentada poderá someterse a informe técnico municipal no que se debe indicar se a documentación técnica se axusta á normativa vixente. c) Se a comunicación previa non reúne os requisitos esixidos, requirirase á persoa interesada para que, no prazo de dez días hábiles, emende a falta ou acompañe os documentos preceptivos, con indicación da inmediata suspensión da obra ou actividade en caso de requisitos de carácter esencial. así mesmo, indicarase que se non emendase a comunicación previa no prazo establecido se lle terá por non presentada, comportando a imposibilidade de continuar co exercicio do dereito ou actividade afectada, e a obriga da persoa interesada de restituír a situación xurídica ao momento previo ao inicio da obra ou actividade correspondente, sen prexuízo das responsabilidades penais, civis ou administrativas a que houbese lugar. As actuacións comunicadas de actividades que non requiran de execución de obras, poderán iniciarse dende a mesma data da súa posta en coñecemento na administración ou a data que sinale expresamente a persoa interesada na comunicación previa, sempre e cando a documentación estea completa nos termos establecidos na presente ordenanza e lexislación aplicable e, a actuación se axuste ao ordenamento xurídico. As actuacións comunicadas respecto as actividades que requiran de execución de obras, non poderán iniciarse ata tanto a persoa interesada non comunique a finalización da obra e o inicio da actividade correspondente mediante o modelo normalizado.20.2. Procedemento nos cambios de titularidade de obras e actividades comunicadas. En ningún caso, serán susceptibles de cambio de titularidade as obras e actividades comunicadas que deberán ser obxecto dunha nova comunicación previa para o inicio de actividade ou execución de obras. Non obstante, e sempre que se acredite o consentimento do anterior titular da actividade ou obra comunicada, non será preciso presentar de novo a documentación xa achegada anteriormente, sempre que non se alterasen as condicións relativas á normativa de aplicación, maiores obras que as de ornato e limpeza, nin as condicións e medidas manifestadas que habilitaron a execución das obras ou inicio de actividade.20.3. Tramitación conxunta de obra e actividade. No caso de actividades que leven vencelladas obras, a persoa interesada deberá presentar en primeiro lugar a comunicación previa da obra que pretende realizar, de acordo cos procedementos establecidos na presente ordenanza. Unha vez finalizada a obra, comunicará dita circunstancia de fin de obra ao concello, e presentará, simultáneamente, a correspondente comunicación previa ou solicitude de licenza de actividade, segundo corresponda.20.4. Modificacións de actividades ou obras comunicadas.1.–Quen exerza a titularidade das actividades debe garantir que os seus establecementos manterán as mesmas condicións que tiñan cando estas foron iniciadas, así como tamén adaptar as instalacións ás novas condicións que posteriores normativas establezan.2.–Quen exerza a titularidade das actividades debe comunicar ao concello, cando se produza, calquera cambio relativo ás condicións ou ás características da actividade ou do establecemento.3.–Cando se produza unha modificación na actividade, nos casos de cambio de clase de actividade, cambio de localización, reforma substancial dos locais, instalacións ou calquera cambio que implique unha variación que afecte á seguridade, salubridade ou perigosidade do establecemento, deberá ser obxecto dunha nova comunicación previa ou licenza de actividade, no seu caso, coa documentación completa esixida. Artigo 21.–Procedemento de verificación municipal dos requisitos para o desenvolvemento de actividades. a) O persoal municipal adscrito á inspección e vixilancia urbanística, no exercizo das súas funcións, terá a consideración de axente da autoridade e gozará do estatuto regulado na lexislación urbanística. As persoas interesadas teñen o deber de cooperación para a comprobación administrativa da adecuación das obras e/ou actividades á normativa urbanística aplicable. b) O control realizado posteriormente á presentación da comunicación previa, levarano a cabo os servizos técnicos municipais co fin de verificar a efectiva adecuación da actividade á normativa aplicable, sen prexuízo do procedemento de protección da legalidade que, no seu caso, poida iniciarse. c) Unha vez presentada a comunicación previa, o servizo municipal correspondente realizará comprobación da actividade ou obra comunicada, do seu axuste á lexislación vixente. De dita visita de comprobación levantarase a acta que incluirá, como mínimo, a seguinte información: 1. Identificación do establecemento, actividade, local, inmoble ou obra.2. Identificación da persoa titular ou, no seu defecto, responsable.3. Data da realización e as persoas que realizan a actuación.4. Descrición das actuacións practicadas.5. Descrición das modificacións que, no seu caso, se observen nas instalacións, obras, procesos e actividades respecto da documentación técnica presentada xunto coa comunicación previa.6. Incidencias producidas.7. axuste ou desaxuste coa documentación técnica presentada.8. achegarase xunto coa acta, reportaxe fotográfica do local, inmoble ou obra inspeccionados. d) Unha vez levantada a acta, o servizo técnico municipal redactará informe indicativo e descritivo do resultado de comprobación. O resultado de dita comprobación pode ser o seguinte: Favorable: cando se comprobase que tanto a documentación como a actividade ou obra se axusta á normativa de aplicación. comunicaráselle dita circunstancia a persoa que realizou a comunicación. Con deficiencias: cando se evidencien incumprimentos normativos corrixibles mediante a imposición de condicións para adaptar, completar ou eliminar aspectos que non requiran da elaboración de documentación técnica, ou que requiríndoa non supoñan unha modificación substancial. Neste caso requirirase ao responsable da obra ou actividade para que no prazo de dez (10) días hábiles presente unha nova comunicación previa, onde sinale os axustes requiridos. A estes efectos considéranse modificacións substanciais: 1. Alteracións da superficie.2. Os incrementos do aforo teórico total establecido en función dos valores de densidade fixados polas normas de protección contra incendios.3. As redistribucións espaciais significativas tales como aumento de percorridos de evacuación, diminucións de altura nalgún punto do establecemento, alteracións que empeoren as condicións de accesibilidade ou eliminación de barreiras, ou cambio de uso nalgunhas dependencias, ou outras análogas.4. O aumento significativo da carga de lume no establecemento ou nalgunha das súas partes, de xeito que altere o nivel de risco do local de conformidade coa normativa de protección contra incendios.5. Calquera alteración que supoña un aumento do nivel sonoro máximo autorizado, unha diminución do illamento ou da protección contra incendios.6. Ampliacións ou modificacións das instalacións de electricidade, calefacción, refrixeración ou ventilación, salvo que se trate da substitución dun equipo por outro na mesma localización, de igual ou menor nivel sonoro ou potencia mecánica.7. Calquera outra alteración, modificación, ampliación ou substitución de elementos que poida implicar o incumprimento das esixencias establecidas no título habilitante. ● Desfavorable: cando se evidencien incumprimentos normativos que excedan dos sinalados no apartado anterior, tanto na documentación técnica presentada como na actividade ou obra comunicada. Neste caso, notificaráselle esta circunstancia á/ao solicitante e indicaránselle que debe de absterse de executar a súa actuación, concedéndolle trámite de audiencia por prazo de 10 días hábiles, con carácter previo á resolución de arquivo do expediente. Todo isto sen prexuízo, no seu caso, da tramitación dos correspondentes procedementos da reposición da legalidade urbanística. Artigo 22.–Solicitude de comprobación. Sen prexuízo das facultades de control establecidas nos artigos anteriores, os/as interesados/as poden solicitar a realización dunha inspección de comprobación do local ou establecemento, que terá por obxecto a adecuación deste á normativa aplicable e o cumprimento das condicións legais e técnicas da actividade. O resultado da actuación inspectora será remitida aos/á interesados/as no prazo máximo de tres (3) meses desde a súa solicitude, sinalándose o resultado da inspección da comprobación do local ou establecemento, recollendo se se cumpren os requisitos para o exercicio da actividade e a apertura do establecemento ou, en caso contrario, sinalaranse os incumprimentos ou as deficiencias detectados, concedéndose un prazo de quince (15) días de emenda. Se transcorrido o prazo de emenda, os/as interesados/as non corrixen as deficiencias, abrirase un prazo de audiencia, previo á adopción das medidas de control para garantir que o exercicio da actividade ou a execución da obra ou instalación se axusten á lexislación vixente ou impedir o seu exercizo en caso de que sexan contrarias ao ordenamento, puidéndose adoptar, en calquera caso, medidas cautelares cando se dean motivos de urxencia ou gravidade. Artigo 23.–Outras comunicacións durante a execución das obras. a) Inicio da obra e empresa construtora: a persoa interesada deberá comunicar ao concello no prazo de cinco días naturais dende o inicio da obra, o nome e identidade da empresa construtora e a data de inicio da obra b) cambio de empresa construtora: a persoa interesada deberá comunicar comunicar ao concello dita circunstancia e a identificación de dita empresa, no prazo de cinco días naturais dende dito cambio. c) comunicación da finalización da obra: no prazo de cinco días naturais dende o fin de obra, comunicarase polo seu responsable ou titular. CAPÍTULO III.–A LICENZA DE ACTIVIDADE E A LICENZA DE OBRA Artigo 24.–Actos suxeitos a licenza de actividade. Quedarán suxeitos ao réxime de licenza de actividade; os espectáculos públicos e actividades recreativas cando concorran razóns de interese xeral derivadas da necesaria protección de seguridade e saúde pública, dos dereitos das persoas consumidoras e usuarias, do mantemento da orde pública, así como da axeitada conservación do ambiente e do patrimonio histórico artístico: ● A apertura de establecementos e a celebración de espectáculos públicos ou actividades recreativas que se desenvolvan en establecementos públicos cunha capacidade superior a 500 persoas, ou que presenten unha especial situación de risco, de conformidade co disposto na normativa técnica vixente. ● A instalación de terrazas ao aire libre ou na vía pública, anexas ao establecemento. ● A celebración de espectáculos e actividades extraordinarias e, en todo caso, os que requiran a instalación de escenarios e estruturas móbiles. ● A celebración dos espectáculos públicos e actividades recreativas ou deportivas que se desenvolvan excedendo do termo municipal de Abegondo. ● A celebración dos espectáculos e festexos taurinos. ● A apertura de establecementos e a celebración de espectáculos públicos ou actividades recreativas cuxa normativa específica esixa a concesión de autorización. Artigo 25.–Procedemento de tramitación da licenza de actividade. a) Presentación de solicitude mediante modelo normalizado, xuntando a documentación indicada en dito modelo. b) Recibida a solicitude de licenza e a documentación anexa, o concello emitirá os informes técnico e xurídico que determinen o cumprimento da normativa aplicable. Emitidos ditos informes, remitirase o expediente ás autoridades competentes para que emitan os informes ou autorizacións previas establecidos pola lexislación vixente, e requirirase á persoa interesada para que no prazo de dez (10) días hábiles emende a documentación oportuna, de ser o caso. c) Corrixidas as deficiencias, emitidos os informes e completado o expediente, resolverase o mesmo no prazo máximo de tres meses contados dende a presentación da solicitude e documentación completa no rexistro do concello, todo isto sen prexuízo do disposto na lexislación sectorial aplicable. a resolución outorgará ou rexeitará a licenza solicitada, co contido mínimo establecido pola lexislación vixente. Artigo 26.–Actos suxeitos a licenza de obra. Quedarán suxeitas a licenza municipal previa de obra, sen prexuízo das autorizacións que sexan procedentes de acordo coa lexislación aplicable, os seguintes actos de uso do solo e do subsolo: a) Os actos de edificación e uso do solo e do subsolo que, consonte a normativa xeral de ordenación da edificación, precisen de proxecto de obras de edificación. b) As intervencións en edificios declarados bens de interese cultural ou catalogados polas súas singulares características ou valores culturais, históricos, artísticos, arquitectónicos ou paisaxísticos. c) As demolicións. d) Os muros de contención de terras e) Os grandes movementos de terras e as explanacións f) Os parcelamentos, segregacións ou outros actos de división de terreos en calquera clase de solo, cando non formen parte dun proxecto de reparcelamento urbanístico. g) A primeira ocupación dos edificios. h) A localización de casas prefabricadas e instalacións similares, xa sexan provisionais ou permanentes. i) A corta de masas arbóreas ou de vexetación arbustiva en terreos incorporados a procesos de transformación urbanística e, en todo caso, cando a devandita corta derive da lexislación de protección do dominio público. Artigo 27.—Procedemento de tramitación da licenza de obra. Seguirase o procedemento xeral establecido no nesta ordenanza para as licenzas de actividade. A solicitude de licenza de obra axustarase ao modelo establecido e presentarase achegando a documentación indicada no mesmo.1.–As licenzas de edificación de nova planta ou de ampliación ou reforma de edificios existentes que se soliciten para terreos que non teñan condición de soar outorgaranse cando se asegure a execución simultánea da urbanización e a edificación, debéndose aportar polo promotor das obras, o compromiso e as garantías de urbanización que esixe a normativa.2.–O incumprimento da simultaneidade entre urbanización e edificación comportará a caducidade da licenza, sen dereito a indemnización, impedíndose o uso do edificado, sen prexuízo do dereito dos terceiros adquirintes ao resarcimento dos danos e prexuízos que se lles tiveran irrogado. Así mesmo, comportará a perda da garantía depositada.3.–Con carácter previo ao outorgamento da licenza deberá constituírse unha garantía por impor- te do 20% do custo das obras de urbanización pendente ou do custo previsible de reposición das existentes que puidesen resultar afectadas con motivo da obra ou actividade, que se devol- verá no mesmo acto de outorgamento da licenza de primeira ocupación ou posta en funciona- mento, sempre que se tivesen cumprido, total e satisfactoriamente, as obrigas garantidas. No caso de obras das que non é necesaria licenza de primeira ocupación, a garantía devolverase tras a comunicación por parte da ou do interesado do remate das obras, coa presentación, no seu caso, de certificado final de obra, sempre que se tivesen cumprido, total e satisfactoriamente, as obrigas garantidas. Artigo 28.–Tramitación simultáneas da licenza de actividade e de obras. Con carácter xeral, todas as actividades suxeitas a licenza previa que para a súa implantación precisen da previa realización de obras, tramitaranse simultáneamente, consonte co disposto na normativa urbanística vixente. Artigo 29.–Cambio de titularidade de licenzas.1.–As licenzas urbanísticas serán transmisibles nos termos establecidos na normativa de aplicación.2.–O/a novo/a titular deberá comunicalo por escrito ao concello de acordo co modelo establecido, facendo expresa referencia á licenza que quere adquirir, sen o que quedarán ambos (transmitente e adquirente) suxeitos ás responsabilidades derivadas da actuación.3.–A comprobación por parte do concello da inexactitude ou falsedade de calquera dato, manifestación ou documento, determinará a imposibilidade de continuar no exercicio do dereito, sen prexuízo das responsabilidades que se poidan esixir.4.–O consentimento da persoa titular anterior poderá ser substituído polo documento público ou privado translativo da propiedade ou posesión do inmoble, local ou soar nos que se acredite de forma suficiente a transmisión da licenza.5.–Os deberes urbanísticos sobre terreos, construcións e edificacións teñen carácter real. as transmisións realizadas por actos “inter vivos” o “mortis causa” non modificarán a situación xurídica do titular, quedando o adquirente subrogado no lugar e posto del transmitente, tanto nos seus dereitos e deberes urbanísticos como nos compromisos que este acordase coa administración. Artigo 30.–Execución das licenzas.1.–As obras e instalacións executaranse consonte co proxecto técnico aprobado e as condicións impostas na licenza.2.–Se durante o transcurso dunha obra ou durante as tarefas para implantar a actividade fose necesario ou conveniente introducir algunha variación no proxecto, distinguirase se as modificacións son substanciais ou se se trata de variacións de detalle ou derivadas de necesidades estruturais ou das condicións mecánicas do terreo de cimentación, sen que coa súa introdución se desvirtúen as características principais da licenza concedida ou modifícase o uso ou destino proxectado.3.–considerase modificación substancial do proxecto: cambios de uso, cando se vexan afectadas as condicións de volume e forma dos edificios, a posición e ocupación do edificio na parcela, a edificabilidade, alturas, recuamentos e separación a lindeiros, número de vivendas, condicións de seguridade e outras similares. No suposto de que se trate de modificacións substanciais, deberá solicitarse previamente a oportuna licenza, coa documentación esixida.4.–Se a xuízo da dirección facultativa da obra se tratase de variacións de detalle, poderán continuarse os traballos baixo a responsabilidade da persoa titular da licenza. para a primeira utilización ou posta en funcionamento da actividade, en cada caso e segundo sexa a parte afecta- da da obra, esixíraselle que coa presentación da solicitude incorpore memoria e planos da situación final da obra ou actividade nos que queden perfectamente recollidas, descritas e identificadas as variacións introducidas.5.–Cartel de obra: toda obra autorizada mediante licenza deberá dispor dun cartel de obra co seguinte contido: ● Nome e apelidos de técnicos directores e de contratista. ● Ordenanza que se aplica. ● Usos aos que se vai destinar a construción, número de plantas autorizadas e prazo de execución. ● Data de outorgamento da licenza e número do expediente administrativo. CAPÍTULO IV.—MEDIDAS DE REPOSICIÓN DA LEGALIDADE E PROCEDEMENTO SANCIONADOR Artigo 31.–A reposición da legalidade urbanística e procedemento sancionador.1.–Ás actividades e obras suxeitas ao réxime de comunicación previa e licenza aplicaráselles, respecto ás medidas de reposición da legalidade urbanística e sancionadoras que procedan en cada caso, determinadas na lexislación autonómica, en particular o capítulo V, do título III da Lei 9/2013, do 12 de decembro, do empredemento e competividade económica de Galicia (DOG número 247, do 27 de decembro de 2013) e na Lei 9/2002, do 30 de decembro, de ordenación urbanística e protección do medio rural de Galicia, así como o establecido pola normativa de desenvolvemento.2.–En relación á determinación do órgano competente para adoptar medidas de restauración da legalidade e para a imposición de sancións, rexerá o establecido na lexislación vixente na materia. DISPOSICIÓNS FINAIS. Primeira. –Os anexos que se incorporan a esa ordenanza non teñen carácter regulamentario e, polo tanto, o seu contido pode ser modificado ou ampliado por resolución do alcalde, si ben a súa obrigatoriedade supeditase a súa publicación na sede electrónica municipal. Segunda. –Cando na presente ordenanza se realicen alusións a normas específicas, entenderase extensiva á norma que por promulgación posterior substitúa a mencionada. Terceira. –O alcalde ditará as instrucións necesaria para a interpretación e aplicación desta ordenanza. Darase publicidade dos criterios interpretativos a través da sede electrónica municipal. Terceira.–Derrogación. Coa entrada en vigor desta ordenanza derróganse na súa totalidade aquelas ordenanzas reguladoras do procedemento para solicitar licenzas de edificación que sexan incompatibles coa mesma. Cuarta.–Entrada en vigor. A entrada en vigor da presente ordenanza producirase ao día seguinte da súa publicación no Boletín Oficial da Provincia e sempre que transcorrese o prazo previsto no artigo 65.2 da mesma Lei. Abegondo, 8 de xaneiro de 2015. O alcalde presidente José Antonio Santiso Miramontes